 CONSILIUL JUDEŢEAN BISTRIŢA-NĂSĂUD

 CABINET PREŞEDINTE

 NR. IX/18565 din 13.11.2015
EXPUNERE DE MOTIVE
privind desemnarea domnului Redl Iosif-Alexandru – consilier superior la Serviciul financiar, contabilitate, Direcţia economică din cadrul Consiliului Judeţean să conducă evidenţa Registrului datoriei publice locale şi a Registrului garanţiilor locale 
Prin Hotărârea Consiliului Judeţean Bistriţa-Năsăud nr.75/2007 s-a înfiinţat Societatea Comercială „Aquabis” S.A. Bistriţa-Năsăud, societate pe acţiuni, în scopul funcţionării ca operator regional pentru serviciile de apă şi canal. Societatea funcţionează sub autoritatea Consiliului Judeţean Bistriţa-Năsăud, care este proprietarul majoritar al acţiunilor societăţii.
În data de 22.12.2011 între S.C.Aquabis S.A. Bistriţa-Năsăud şi Banca Europeană pentru Reconstrucţie şi Dezvoltare s-a încheiat contractul de credit cu nr.41688 pentru cofinanţarea proiectului de investiţii „Extinderea şi modernizarea infrastructurii de apă şi apă uzată în judeţul Bistriţa-Năsăud”. Consiliul Judeţean Bistriţa-Năsăud a garantat acest credit prin Contractul de garantare încheiat între Judeţul Bistriţa-Năsăud şi Banca Europeană pentru Reconstrucţie şi Dezvoltare, înregistrat la Consiliul Judeţean Bistriţa-Năsăud cu nr. 41688 din 03.03.2012. Această garantare a fost aprobată prin Hotărârea Comisiei de Autorizare a Împrumuturilor Locale nr.2128/2011.
În data de 8 octombrie 2015 s-a semnat Contractul de confirmare în legătură cu Contractul de garanţie din data de 6 martie 2012 între Judeţul Bistriţa-Năsăud şi Banca Europeană pentru Reconstrucţie şi Dezvoltare, care a fost aprobat prin Hotărârea Consiliului Judeţean Bistriţa-Năsăud nr.10/2015.

Potrivit prevederilor art.62 alin.(5)-(8) din Legea nr.273/2006 privind finanţele publice locale, cu modificările şi completările ulterioare şi ale Ordonanţei de urgenţă a Guvernului nr.64/2007, autorităţile executive ale administraţiei publice locale au obligaţia de a înfiinţa sau, după caz, a menţine, pe suport de hârtie şi-sau în format electronic, Registrul de evidenţă a datoriei publice locale a unităţii administrativ-teritoriale şi Registrul de evidenţă a garanţiilor locale a unităţii administrativ-teritoriale.
Registrul de evidenţă a datoriei publice locale a unităţii administrativ-teritoriale evidenţiază, din punct de vedere informativ, în ordine cronologică, situaţia tuturor obligaţiilor financiare ale unităţii administrativ-teritoriale provenind din finanţările rambursabile angajate direct de aceasta, pe baze contractuale.

Registrul de evidenţă a garanţiilor locale a unităţii administrativ-teritoriale evidenţiază, din punct de vedere informativ, în ordine cronologică, situaţia tuturor obligaţiilor financiare ale unităţii administrativ-teritoriale provenind atât din garantarea de către aceasta a împrumuturilor, cât şi din avalizarea biletelor la ordin contractate, respectiv emise de operatorii economici şi/sau de serviciile publice din subordinea respectivei unităţi administrativ-teritoriale în condiţiile legii.

Persoana care va ţine Registrul de evidenţă a datoriei publice locale a unităţii administrativ-teritoriale şi Registrul de evidenţă a garanţiilor locale a unităţii administrativ-teritoriale se numeşte şi se înlocuieşte, după caz, prin hotărâre a consiliului judeţean.
Faţă de cele de mai sus iniţiez proiectul de hotărâre privind desemnarea domnului Redl Iosif-Alexandru– consilier superior la Serviciul financiar, contabilitate, Direcţia economică din cadrul Consiliului Judeţean să conducă evidenţa Registrului datoriei publice locale şi a Registrului garanţiilor locale, pe care îl supun discuţiei şi adoptării de către Consiliul Judeţean Bistriţa-Năsăud în forma prezentată.

